Ongelooflik, sê Tasché oor haar Voice-oorwinning | Netwerk24
Deur Terésa Coetzee 07 Julie 2019 19:03
Die 19-jarige Tasché Burger van Brackenfell in die Kaap was Sondagaand oorstelp van vreugde toe sy aangewys is as die wenner van M-Net se derde The Voice SA-reeks. Hierdie deeltydse kelnerin het verlede jaar gematrikuleer. Sy en Soné Joubert is deur die kykers aangewys as die finale twee deelnemers. Foto: M-Net
Die 19-jarige Tasché Burger van Brackenfell in Kaapstad het Sondagaand 'n vreugdesprong op die verhoog gemaak toe sy aangewys is as die derde wenner van M-Net se The Voice SA-reeks.
Burger was verlede jaar in matriek en was voor haar deelname aan The Voice SA 'n deeltydse kelnerin. Francois van Coke was haar mentor.
Sy sê sy weet haar lewe gaan waarskynlik nou handomkeer verander.
"Ek weet amper nie eens wat om te sê nie. Ek het vir The Voice ingeskryf net om 'n platform te kry en ek het nooit regtig gedink ek gaan wen nie. Dis crazy! Dit is heeltemal ongelooflik," het sy ná die vertoning gesê.
Sy wil nou heeltyds sing en binne vyf jaar wil sy 'n gevestigde sangeres wees wat dalk selfs haar eie liedjies sing.
Sy sal begin deur in Afrikaans te sing, want dis haar moedertaal, en sy sal beslis country en rock sing.
Een van Burger se pryse is 'n nuwe Toyota RAV4. Sy het nog nie 'n rybewys nie, maar sal dit kry sodra sy tuis is. "My ma kerm al lankal daaroor," sê sy.
Haar ander pryse sluit Telkom- en Huawei-produkte in, Truworths klere-geskenkbewyse ter waarde van R100 000 en 'n CD-kontrak deur Universal Music Suid-Afrika.
Die eindronde is regstreeks van die Mosaïek Teatro in Fairland, Johannesburg, uitgesaai en die teater het behoorlik gewemel van bekendes.
Die program het begin met optredes deur die vyf finaliste, Soné Joubert, Burger, die PJ Twins, Siki Jo-An en Eon Claude le Roux. Eers is Burger, Joubert en Siki Jo-An aangewys as die drie finaliste en daarna moes Burger en Joubert dit uiteindelik uitspook.
Die gaskunstenaars wat duette saam met die finaliste uitgevoer het, is Laurika Rauch, Judith Sepuma, Timothy Moloi, Caroline-Grace Brüssow en Van Coke.